b'\n_START_ARTICLE_\nGvinejski zaliv\n_START_PARAGRAPH_\nGvinejski zaliv, del Atlantskega oceana jugozahodno od Afrike. Po kriterijih Mednarodne hidrografske organizacije (IHO) je meja zaliva loksodroma, ki te\xc4\x8de od Rta Palmas na skrajnem jugu Liberije do Rta Lopez v Gabonu . V zalivu je prese\xc4\x8di\xc5\xa1\xc4\x8de ekvatorja in ni\xc4\x8dtega poldnevnika._NEWLINE_Zaliv je dobil ime iz biv\xc5\xa1ih imen afri\xc5\xa1kih obal. Ju\xc5\xbena obala zahodne Afrike na severu Gvinejskega zaliva se je neko\xc4\x8d imenovala Gornja Gvineja, zahodna obala ju\xc5\xbene Afrike pa Spodnja Gvineja. Ime Gvineja je \xc5\xa1e vedno del imena treh afri\xc5\xa1kih dr\xc5\xbeav: Gvineje, Gvineje-Bissau in Ekvatorialne Gvineje ter Nove Gvineje v Melaneziji._NEWLINE_V Gvinejski zaliv se izliva mnogo rek, od katerih sta najpomembnej\xc5\xa1i Niger in Volta. V afri\xc5\xa1ko obalo se zajedata dva manj\xc5\xa1a in neizrazita zaliva: Beninski zaliv in Zaliv Bonny, biv\xc5\xa1i Biafrski zaliv._NEWLINE_Reka Niger prina\xc5\xa1a v zaliv veliko organskih sedimentov, iz katerih je v milijonih let nastala nafta. Nafta in zemeljski plin iz Gvinejskega zaliva in delt rek Kongo in Angola, ki sta bolj na jugu, dobivata vedno ve\xc4\x8dji dele\xc5\xbe v svetovni proizvodnji energentov.'